ประกันธนชาตพึ่งนครหลวงขายเบี้ยพันล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ธนชาตประกันชีวิตดันเบี้ยพันล้านผ่านสาขาธนาคารนครหลวงไทย หวังสิ้นปีเบี้ยรับรวม 6,500 ล้าน
นายวิจักษณ์ ประดิษฐวณิช กรรมการผู้จัดการ บริษัท ธนชาตประกันชีวิต เปิดเผยว่า ในปีนี้บริษัทคาดว่าจะมีเบี้ยประกันจากช่องทางขายผ่านธนาคารนครหลวงไทย (SCIB) 400 สาขาประมาณ 1,000 ล้านบาท และเมื่อถึงสิ้นปีจะได้เบี้ยรับรวมเกิน 6,500 ล้านบาท โดย ซึ่ง ในช่วงเดือน ส.ค.ที่ผ่านมา บริษัทมีเบี้ยรับจากสาขาธนาคารนครหลวงไทย 350 ล้านบาท 
ทั้งนี้ แบบประกันที่ได้รับความนิยมเป็นกลุ่มแบบสะสมทรัพย์ที่เน้นผลตอบแทนสูง ลูกค้าใช้สิทธิหักลดหย่อนภาษีเงินได้ เช่น ธนชาต Supreme Saving 10/3 ชำระเบี้ย 3 ปี คุ้มครอง 10 ปี ให้ผลตอบแทนเป็นเงินคืนตามเงื่อนไขกรมธรรม์ 20 % ของทุนประกันภัยเริ่มต้น รวมผลประโยชน์เงินคืนเมื่อครบกำหนดสัญญา 315% ของทุนประกันภัยเริ่มต้น หรือธนชาต Perfect Saving 10/4 ซึ่งชำระเบี้ยประกันภัย 4 ปี ให้ความคุ้มครอง 10 ปี และให้อัตราผลตอบแทนเฉลี่ย 3.81 % รับผลตอบแทนรวมตลอดสัญญาถึง 550% ของทุนประกันภัยเริ่มต้น 
นอกจากนี้ ในเดือน ก.ย.นี้ บริษัทได้ส่งสินค้าคุ้มครองสินเชื่อเคหะขายผ่านสาขาของธนาคารนครหลวงไทยเพิ่มเติม ในชื่อ “Smile Home” และ “Smile Home Plus” โดยผู้ทำประกันจะได้รับความคุ้มครองเท่ากับวงเงินกู้ และเงื่อนไขเวลาผ่อนชำระสินเชื่อเคหะตามที่ธนาคารอนุมัติ ซึ่งชำระเบี้ยประกันภัยเพียงครั้งเดียว แต่คุ้มครองการเสียชีวิตทุกกรณี รวมถึงอุบัติเหตุ การคุ้มครองการทุพพลภาพสิ้นเชิงถาวรจากการเจ็บป่วยและอุบัติเหตุตลอด 24 ชั่วโมง ทุกที่ทั่วโลก ส่วนผู้ทำประกันชีวิต Smile Home Plus จะได้รับเงื่อนไขสิทธิประโยชน์เพิ่มเติมในเรื่องความคุ้มครองการเสียชีวิตจากอุบัติเหตุเพิ่มอีก 50 % ของทุนประกันภัยเริ่มต้น ทั้งนี้คาดว่าสินค้าตัวนี้จะได้รับการตอบรับอย่างดีจากลูกค้าสินเชื่อเคหะของธนาคาร โดยตั้งเป้าหมายเบี้ยรับจากผลิตภัณฑ์นี้ 200 ล้านบาทและคาดว่าสิ้นปีนี้บริษัทจะมีเบี้ยประกันภัยรับจากธนาคารนครหลวงไทย 1,000 ล้านบาท